text: Chokeret politichef: 172 sigtet under "Danmarks hurtigste bil"
  06 juni 2016 kl. 10.57
  Syd- og Sønderjyllands Politi var massivt til stede ved Padborg Park i weekenden, hvor der blev afholdt arrangementet ”Danmarks hurtigste bil”.
  172 sigtelser, 16 betingede frakendelser, hastigheder over 200 km/t og et tilfælde, hvor føreren af køretøjet havde venstre ben ud af sideruden hen over det udvendige sidespejl. Det er resultatet af Syd- og Sønderjyllands Politis indsats i weekenden på vejene omkring Padborg Park.
  - Jeg må indrømme, at jeg er en anelse chokeret, selv om jeg har set meget i min tid, siger lederen af færdselsafdelingen, vicepolitiinspektør Knud Reinholdt i en pressemeddelelse.
  Positivt var dog, at blot en spiritusbilist blev sigtet, oplyser Syd- og Sønderjyllands Politi i pressemeddelelsen.
  Det samlede resultat er 160 sigtede, der genererede 172 sigtelser. De var fordelt på:
  
  41 overtrædelser af hastigheden på motorvejen (130 km), heraf 13 betingede frakendelser
  
  
  27 overtrædelser på motorvejen (110 km/t), heraf 2 betingede frakendelser
  
  
  31 overtrædelser på landevej (80 km/t), heraf 1 betinget frakendelse.
  
  
  6 for tæt kørsel,
  
  
  12 mobilsnakkere samt
  
  
  15 for manglende brug af sikkerhedssele.
  
  Syd- og Sønderjyllands Politis færdselsafdeling fik i weekenden assistance af videooperatører fra andre kredse i Jylland og på Fyn.
  